**ΓΩΝΙΑ ΛΗΨΗΣ**

• Η επιλογή της θέσης της μηχανής και της γωνίας λήψης αποτελούν πολύ σημαντικά στοιχεία της κινηματογραφικής γλώσσας.

Οι περισσότερες λήψεις γίνονται με την τοποθέτηση της μηχανής στο ύψος των ματιών του ανθρώπου και η λήψη γίνεται ακολουθώντας την οριζόντια γραμμή του βλέμματος. Πρόκειται για την κανονική **(νορμάλ)** γωνία λήψης.

 Η επιλογή της γωνίας λήψης δηλώνει μια δραστηριότητα στο χώρο ή μια ιδιαίτερη ψυχολογική σημασία που θέλουμε να δώσουμε στο πλάνο μας.

Η λήψη από ψηλά προς τα κάτω **(πλονζέ)** μπορεί να χρησιμοποιηθεί για να περιγράψει ένα χώρο από ψηλά (ενός δρόμου από το δώμα ενός κτιρίου) ή για να δηλώσει την σχέση ύψους δύο ανθρώπων (ενός ενήλικα και ενός παιδιού). Η χρήση του πλονζέ μπορεί να είναι:

• περιγραφική (ενός τοπίου, ενός χώρου)

• ψυχολογική ,καθώς έχει την τάση να εκφράζει κυριαρχία του υποκειμένου του βλέμματος επάνω στο αντικείμενο της κινηματογράφησης.

• εξπρεσιονιστική, παρουσιάζοντας μια μη κανονική θέαση της πραγματικότητας και δημιουργώντας συναισθήματα φόβου, ανησυχίας, καταπίεσης, κλπ.

Στη λήψη από χαμηλά προς τα πάνω **(κοντρ πλονζέ)** ο φακός βρίσκεται χαμηλότερα από το φυσικό ύψος του βλέμματος ενός ανθρώπου μέσου ύψους. Σε επίπεδο ψυχολογικό χρησιμοποιείται για να δώσει τα αντίθετα αποτελέσματα από το πλονζέ. Για παράδειγμα: την εντύπωση ανωτερότητας, επιβολής, ή μεγαλείου του αντικειμένου προς το οποίο κοιτάζουμε.

• Η πλάγια θέση της μηχανής , ως προς τον ορίζοντα, δημιουργεί ένα υπό γωνία **(λοξό καδράρισμα)** δηλώνει μια δυναμική ισορροπία, μια εύθραυστη ισορροπία. Μπορεί επίσης να δηλώνει τη συναισθηματική αστάθεια του υποκειμένου του βλέμματος.